b'\n_START_ARTICLE_\nLogoperiodin\xc4\x97 antena\n_START_PARAGRAPH_\nLogoperiodin\xc4\x97 antena (Logaritmin\xc4\x97 periodin\xc4\x97 dipolin\xc4\x97 antena)\xc2\xa0\xe2\x80\x93 kryptin\xc4\x97 antena, pasi\xc5\xbeyminti dideliu stiprinimu, pla\xc4\x8diu pri\xc4\x97mimo kampu, patvaria konstrukcija, ma\xc5\xbeais matmenimis ir ypa\xc4\x8d pla\xc4\x8dia praleid\xc5\xbeiam\xc5\xb3j\xc5\xb3 da\xc5\xbeni\xc5\xb3 juosta. Paprastai naudojama TV bang\xc5\xb3 pri\xc4\x97mimui. D\xc4\x97l \xc5\xa1ioms antenoms b\xc5\xabdingos tiesios ir stabilios da\xc5\xbenin\xc4\x97s stiprinimo charakteristikos ypa\xc4\x8d gerai tinka skaitmenin\xc4\x97s televizijos pri\xc4\x97mimui.\n_START_SECTION_\nKonstrukcija\n_START_PARAGRAPH_\nAntena sudaryta i\xc5\xa1 daugelio lygiagre\xc4\x8diai i\xc5\xa1d\xc4\x97styt\xc5\xb3 skirtingo ilgio pus\xc4\x97s bangos ilgio dipolini\xc5\xb3 anten\xc5\xb3. Atstumai tarp element\xc5\xb3, kaip ir j\xc5\xb3 ilgiai yra parenkami pagal periodin\xc4\xaf logaritmin\xc4\xaf d\xc4\x97sn\xc4\xaf, priklausomai nuo da\xc5\xbeni\xc5\xb3 diapazono, kuriam yra skirta antena. Antenai priimant bangas, elektrinis laukas ir kiekvieno elemento bangin\xc4\x97 var\xc5\xbea pasiskirsto atitinkamai pagal periodin\xc4\xaf logaritmin\xc4\xaf d\xc4\x97sn\xc4\xaf. Fideris yra jungiamas antenos smaigalyje prie trumpiausiojo elemento. Konstrukcija da\xc5\xbenai parenkama tokia, kad antenos \xc4\xaf\xc4\x97jimo var\xc5\xbea b\xc5\xabt\xc5\xb3 artima 75 \xce\xa9, kad leist\xc5\xb3 j\xc4\x85 suderinti su koaksialiniu kabeliu be papildom\xc5\xb3 derinimo element\xc5\xb3. Taip pat galimas nesimetrinis antenos konstrukcinis variantas, leid\xc5\xbeiantis tiesiogiai jungti anten\xc4\x85 prie nesimetrin\xc4\x97s maitinimo linijos, nenaudojant simetrinimo \xc4\xaftais\xc5\xb3, tod\xc4\x97l gaunamas auk\xc5\xa1tesnis naudingumo koeficientas ir didesnis atsparumas trukd\xc5\xbeiams._NEWLINE_Praleid\xc5\xbeiam\xc5\xb3j\xc5\xb3 da\xc5\xbeni\xc5\xb3 juosta i\xc5\xa1 ilgesni\xc5\xb3 bang\xc5\xb3 signalo pus\xc4\x97s priklauso nuo ilgiausiojo vibratoriaus dyd\xc5\xbeio, o i\xc5\xa1 trumpiausi\xc5\xb3j\xc5\xb3 bang\xc5\xb3 signalo pus\xc4\x97s\xc2\xa0\xe2\x80\x93 nuo trumpiausiojo vibratoriaus dyd\xc5\xbeio. Vibratori\xc5\xb3 vir\xc5\xa1\xc5\xabn\xc4\x97s turi sutapti su lygia\xc5\xa1onio trikampio, kurio vir\xc5\xa1\xc5\xabn\xc4\x97s kampas yra \xce\xb1, o pagrindas yra ilgiausias vibratorius, briaunomis. Kuo ma\xc5\xbeesnis \xce\xb1, tuo gaunamas didesnis antenos stiprinimas.\n_START_SECTION_\nVeikimo principas\n_START_PARAGRAPH_\nSkirtingai negu banginio kanalo antenos atveju, logoperiodin\xc4\x97s antenos visi vibratoriai yra aktyvieji. Trumpiausiojo vibratoriaus ilgis yra parinktas pagal auk\xc5\xa1\xc4\x8diausi\xc4\x85j\xc4\xaf da\xc5\xben\xc4\xaf, kuriam priimti yra pritaikyta antena. Tuo tarpu ilgiausiasis elementas apsprend\xc5\xbeia \xc5\xbeemiausi\xc4\x85 priimam\xc4\x85 da\xc5\xben\xc4\xaf._NEWLINE_Vibratoriuose tekan\xc4\x8di\xc5\xb3 srovi\xc5\xb3 faz\xc4\x97s priklauso nuo vibratori\xc5\xb3 ilgio, j\xc5\xb3 tarpusavio s\xc4\x85veikos ir nuo to, kaip jie prijungti prie maitinan\xc4\x8dios linijos. Trumpesniuose vibratoriuose srov\xc4\x97 pagal faz\xc4\x99 atsilieka nuo srov\xc4\x97s rezonuojan\xc4\x8diame vibratoriuje, o ilgesniuose\xc2\xa0\xe2\x80\x93 aplenkia. Tad trumpesni vibratoriai atlieka direktori\xc5\xb3 vaidmen\xc4\xaf, o ilgesnieji\xc2\xa0\xe2\x80\x93 reflektori\xc5\xb3 vaidmen\xc4\xaf. Spindulia\xc2\xadvimo maksimumas nukreiptas link antenos vir\xc5\xa1\xc5\xabn\xc4\x97s. Suma\xc5\xbe\xc4\x97jus \xc5\xa1altinio virpesi\xc5\xb3 da\xc5\xbe\xc2\xadniui, rezonuos ilgesnis vibratorius. Aktyvioji antenos sritis pasislinks link ilgesni\xc5\xb3 vib\xc2\xadratori\xc5\xb3, o did\xc4\x97jant \xc5\xa1altinio virpesi\xc5\xb3 da\xc5\xbeniui, aktyvioji antenos sritis slinks link trumpesni\xc5\xb3j\xc5\xb3 vibratori\xc5\xb3.'